

Årsberetning for NROF avd. Oslo - 2020

# Året som har gått – 2020

Året 2020 har gjennomgående blitt preget av pandemien Covid 19. Strenge tiltak iverksatt fra 12 mars 2020 slo inn på de fleste aktivitetene i avdelingen. Normalt starter de fleste aktivitetene opp igjen etter vinteren nettopp på denne tiden. Strenge restriksjoner stanset imidlertid all aktivitet i månedene mars – mai. Tilpasset aktivitet i samsvar med smittevernbestemmelsene kom etter hvert i gang igjen i slutten av mai innen både skyting, feltidrett og enkelte tradisjonelle minnemarkeringer. Møteaktiviteter for øvrig har blitt henvist til digitale plattformer. Restriksjonene har også innvirket på styrets arbeid.

Veltilpasset aktivitet innen skyting og feltidrett har imidlertid muliggjort en relativ høy aktivitet også i 2020. Differensiert skyting måtte vike for ønsket om hyppige tilbud om skyteaktivitet. Ekstra innsats og lange økter med krav om få deltakere på standplass, har likevel muliggjort et meget godt resultat for avdelingen også i år. Tilbudene til våre aktive medlemmer har også i år gitt positive ringvirkninger til rekrutteringen til avdelingen. Tilgangen i 2020 er på høyden med 2019! Aktivitetene i avdelingen har tydeligvis dekket opp for et ellers fattig lavaktivitetsnivå i øvrige deler av samfunnet.

# Antall medlemmer ved årsskiftet

NROF avd Oslo har totalt 1059 medlemmer hvorav 70 som ikke har betalt sin kontingent i 2020. (De fleste har betalt i 2019). Det er registrert 54 nye medlemmer i 2020 og 5 nye støttemedlemmer i 2020. Kun 3 kvinner har søkt medlemskap i 2020.

# Heder

NROF avd Oslo har fått to av sine medlemmer slått til Æresmedlemmer i forbundet i 2020. Dette er:

**Kapt (P) Hans Røsjorde og Kapt (P) Håvard Lillegård.**

Nærmere presentasjon er neppe nødvendig for våre nyslåtte Æresmedlemmer. Dette var gledelig og meget vel fortjent. NROF avd Oslo takker kapteinene Hans J Røsjorde (medlem fra 1973) og Håvard Lillegård (medlem fra 1975) for et omfattende engasjement og en verdifull innsats til fordel for NROF reint generelt – og til NROF avd Oslo mer spesielt.

**Ob Jon Rogstad** er tildelt Forsvarsmedaljen med laurbærgren av Forsvarssjefen for innsats for forsvarssak og sitt arbeid for veteranene.

**Lt Egil Gulliksen, fenr Kåre Gulliksen, lt Halvor Ajer og ob (P) Jon Rogstad** er i år tildelt NROFs coin (hedersmynt) for ekstraordinært engasjement og innsats innen spesielt aktivitetene skyting, feltidrett og innsats innen frivillige forsvarsrelaterte organisasjoner.

# Vurdering av videre drift i avdelingen

Økonomien er meget god. Redusert aktivitetsnivå i 2020 har redusert avdelingens forbruk/ driftsutgifter, men har også gitt noe redusert inntekt. Medlemstallet er noe redusert da NROFs eldregenerasjon nå i økende grad faller fra. Dette gir lavere inntekter fra medlemskontingenten men samlet sett blir årets resultat meget solid.

Nyrekrutteringen omfatter yngre alderstrinn med forskjellige engasjementer i Forsvaret. Andelen av aktivt HV-personell blir stadig større. Dette personellet slutter seg til NROF avd Oslo med forventninger om relevant skytetrening. Tilbakemeldingene tyder på at tilbudene våre er oppgitt som hovedgrunn for å søke medlemskap i avdelingen. Oppslutningen om skytetrening har økt betraktelig og konsekvensen blir stadig mer aktivitet i Skyte- og våpenseksjonen.

Forsvarssjefens endrede retningslinjer for opparbeiding og bæring av ferdighetsmerker vil også bidra til stadig større oppslutning om arrangementene i Idrettsseksjon. Vaksinering og etter hvert redusert innslag av corona vil bidra til at aktivitetene i NROF avd Oslo vil kunne bli stadig mer benyttet i 2021.

**Kommende driftsår gir muligheter for vekst i aktivitet og ytterligere rekruttering når forbundets vedtekter nå åpner for medlemskap til alle som har kontrakt med Forsvaret utover ett års verneplikt. Avdelingen vil i kommende år merke økende grad av frafall blant befal fra det tidligere mobiliseringsforsvaret. Dette vil neppe svekke våre uteaktiviteter, men kan få en merkbar negativ virkning på innbetalt medlemskontingent. Forutsetningene for videre drift er meget gode.**

# Likestilling og rekruttering av kvinner

NROF har slitt med å få opp rekrutteringen av kvinner. Økt rekruttering fra innsatsstyrken i HV 02 generelt har gitt noen få kvinnelige medlemmer til avdelingen. I 2020 ble kun 3 kvinner innvilget medlemskap etter søknad. Her er det et forbedringspotensial.

# Styrets sammensetning

**Leder - Kapt (R) Jan V Jacobsen**

**Nestleder - Lt (R) Stein Ove Bakke- Hanssen (kasserer)**

**Styremedlem- Fenr (R) Inge Thorsen**

**Styremedlem - Lt (R) Egil Gulliksen (Ansvarlig skyteleder)**

**Styremedlem - Kontreadmiral (P) Jørgen Berggrav**

**Styremedlem - Oblt (P) Jan Arnfinn Molberg**

**Styremedlem - Rittm (R) Terje Sjøvold**

**Styremedlem- Oblt Torleif Sandnes**

### Andre seksjonsledere

**Idrettsseksjon- Fenr (R) Kåre Gulliksen**

**Møteseksjon - Maj (P) Hans H Thaulow**

Ob Jon Rogstad har påtatt seg å bistå styret som sekretær.

# Antall styremøter i perioden

Det er avholdt 6 styremøter i perioden.

# Styremøter/årsmøter

Iht. til vedtektenes § 4 ble det innkalt til Årsmøte torsdag 2. mars 2020 kl. 1700 i Forsvarsmuseets aula, Akershus festning, bygning 62.

Innkallingen til årsmøtet ble kunngjort på avdelingens lokale hjemmesider og det møtte 15 betalende medlemmer til Årsmøtet. For øvrig vises det til Årsmøtets protokoll.

# Økonomi

NROF avdeling Oslos økonomi er solid. Budsjettet for 2020 ble satt opp med negativt resultat. Budsjettrammen for 2020 var Kr. 326.000,-, mens budsjetterte inntekter ble satt til Kr. 303.500,-. Altså et underskudd på Kr. 22.500,-.

Resultatet for året ble betydelig bedre enn forventet, med et årsresultat på Kr. 33.425.-.

De faktiske regnskapstallene for 2020 ble dermed slik:

Driftsutgifter     Budsjett: 326.000,-                         Regnskap: 242.482

Inntekter            Budsjett: 303.500,-                         Regnskap: 275.907

Årsresultat         Budsjett: - 22.500,-                         Regnskap: 33.425

Kontingentrefusjonen var Kr. 13.357,- lavere enn budsjettert. Ellers kan avvikene i meget stor grad kobles til Covid-19 pandemien. Møteseksjonen og Militærhistorisk Sælskab har i liten grad kunnet gjennomføre planlagte aktiviteter. Vår skyteaktiviteter har etter tilpasninger for pandemien kunnet holde et høyt aktivitetsnivå også i 2020.

Bruttoprinsippet benyttes i avdelingens regnskaper og dette betyr at regnskapet gir oversikt over faktiske utgifter – uten at inntektene fra samme aktivitet føres under de samme postene. Styret vedtok i utarbeidelsen av budsjettet for 2020 at året skulle bli et ordinært år, men med et vedtatt underskudd grunnet stadig økende aktivitet i en aktiv medlemsmasse og avdelingens generelt gode økonomi. Redusert aktivitet på grunn av Covid-19 pandemien har imidlertid snudd et planlagt underskudd til et positivt resultat.

# Verveaktivitet i avdelingen

Det ble iverksatt arbeid for å purre kontingent og få rettet opp medlemmenes mailadresser i perioden. Oversikter over medlemmer uten mailadresser eller bekreftet feil i adressen, ble fordelt på medlemmene av styret for at disse skulle ta direkte kontakt med de dette gjaldt. Forskjellige grader av oppfølging har gitt noe forbedringer. Ønsket om tettere kontakt med våre aktive medlemmer forutsetter ytterligere innsats i 2021.

Viktigste medvirkning til økt oppslutning går gjennom kameratverving. Avdelingens gode tilbud bidrar til solid tilgang på nye medlemmer. Utfordringene ligger i å beholde nye medlemmer – og til å få dem til å betale kontingenten. Dessuten må avdelingen se på løsninger for å redusere belastningene på dagens ildsjeler for å kunne opprettholde dagens tilbud.

#  Våpenseksjonen

### Ledelse

Seksjonen har følgende medlemmer i Skyte- og våpenutvalget (SVU):

* Egil Gulliksen, skyteleder og fungerende gruppeleder pistol
* Aksel Gresvig, gruppeleder rifle / N3
* Helge Alm, gruppeleder seniorskyting
* Kåre Gulliksen, gruppeleder sikkerhetskurs
* Inge Thorsen

### Målsettingene for perioden

Skyte- og våpenseksjonens arbeidsliste for 2020/21 er gjennomført og videreføres i 2021/22

* Rekrutteringen av standplassledere går treigt. Vi trenger fortsatt flere skyteinstruktører.
* Tilgang på skytebaner og utdanningsfasiliteter videreføres med samarbeid med andre brukere av Løvenskioldbanen. Leie av hytta gir gode møtefasiliteter.
* Vi har tilbudt inneskyting pistol på HV-huset i Smithsvingen. Dette vil bli videreført i 2021.
* Lokale mesterskap er gjennomført og videreføres på samme nivå.
* Skytetreninger mere relevant for Forsvaret er også gjennomført etter avtale og med veiledning fra Forsvarets personell i tjeneste. Spesielt tabell 15 – «Årlig test pistol for befal og grenaderer» er gjennomført for medlemmer som er soldater i HV 02 innsatstyrke. Dette videreføres i 2021/2022.

### Kurs i avdelingen

Gjennomføring av 5 sikkerhetskurs med etterfølgende opptrening av 48 nye skyttere.

Spesialtilpasset N3-kurs for DSSN-kvalifiserte med 12 godkjente.

N3-kurs med 11 kvalifiserte

3 av våre medlemmer gjennomførte Standplasslederkurs, sentralt arrangert, på Heistadmoen 12. september.

2 av våre medlemmer ble tildelt plass på skyteinstruktørkurs, sentralt arrangert, på Steinsjøen skytefelt i 10. til 14. november. Dette kurset ble dessverre utsatt på grunn av Covid-19.

### Instruktører og skyteledere

Avdelingen har 7 godkjente skyteinstruktører, men bare 3 av disse har bidratt til avdelingen som instruktører i 2020. Vi ønsker å øke antall godkjente skyteinstruktører med minst 3 i 2021.

Antall godkjente skyteledere er 25, men bare 12 av disse har bidratt som skyteledere i 2020. Også antallet skyteledere kan gjerne økes – særlig blant de mest aktive medlemmene.

### Skyteaktivitet i avdelingen – mer spesifisert

Året 2020 er sterkt preget av Covid-19 og de restriksjonene det har medført for våre aktiviteter.

* All aktivitet stengt ned fra 12. mars og frem til 7. april.
* Trening i veldig begrensede grupper fra 8. april til juni.
* Trening i grupper inntil 20 deltagere fra juni til 8. november.
* All organisert trening stengt fra 9. november og ut året.
* Flere sentrale arrangementer, Vårkonkurranser, NROF Mesterskap N2 og N3 har ikke blitt gjennomført.

For å kompensere for begrensede gruppestørrelser og krav til avstand har de fleste aktivitetene blitt delt opp i flere mindre puljer for å gi flest mulig anledning til aktivitet. Avhengig av mulighet for avstand mellom deltagere på de forskjellige aktivitetene og lokasjonene har puljestørrelsene variert fra 4 til 20 deltagere. Antall puljer har vært alt fra 1 til 7 puljer på en dag. F. eks 7 puljer av Glock Match med 4 skyttere fra kl 1700 til 2030. Lange dager for skyteleder har det uten tvil blitt.

Oppdeling i puljer har ført til at vi ikke har kunnet tilby like stor differensiering i aktivitetene. Der vi tidligere hadde både nivå 1 og 3 på samme kveld har vi måttet prioritere på flere puljer av samme aktivitet.

Med disse begrensningene har avdelingen i 2020 gjennomført en rekke skyteaktiviteter på ulike kompetansenivå med pistol og rifle:

* Aktiviteter er registrert med 30 skytinger med rifle og 64 skytinger med pistol.
* Skyttere totalt 370 registrerte hvorav 219 med aktivitet siste 2 år
* Skyttere aktive 120 (med mer enn 8 aktiviteter siste 2 år)
* Deltagelser 1 431

I tillegg har våre medlemmer deltatt i åpne stevner i DFS, NSF og DSSN med til sammen 200 deltagelser.

### Skytekonkurranser

Avdelingen har i perioden arrangert følgende avdelingskonkurranser:

|  |  |
| --- | --- |
| **Konkurranse** | **Våpen** |
| Klubbmesterskap Rifle | Klasse 1,2,3 og 4 |
| Klubbmesterskap Pistol | Pistol |
| Klubbmesterskap N3 | Kombinert gevær og pistol |
| Militære skarpskyttermerke | Pistol og gevær flere ganger |
| NAIS  | Pistol og gevær flere ganger |
| Dugleiksmerket | Gevær flere ganger |
| P80 Tabell 15 | Pistol x 3 |
| FDs Premie | Pistol x 2 |
| 5 Skudden | Pistol x 1 |

### Følgende åpne konkurranser ble arrangert

|  |  |
| --- | --- |
| **Konkurranse** | **Våpen – klasse** |
| Glock Match x 6 | Glock 17 / P80 |
| NROF N2 Mesterskapsprogram Pistol | Pistol standard og tjeneste |
| Sommermatch x 2 | Pistol standard og tjeneste |
| Neglspretten | Rifle, klasser 1, 2 og 4 |

### Våpenkontroll / Rekvittering

Det ble i mars 2020 gjennomført rekvittering av utlånte våpen fra Forsvaret. Rekvittering omfattet utlånsvåpen til enkeltmedlemmer. De fleste våpen ble innlevert mot slutten av året. Kun et lite antall (3 stk) AG3 til deltagelse i Mil NM 2021 gjenstår og disse ble kontrollert og i forbindelse med den generelle innleveringen.

### Erverv

Flere av våre medlemmer ønsker å erverve egne våpen. I løpet av 2020 har skyteleder utstedt 25 attester med aktivitetslogg som legges ved søknad til Politiet.

### Oppsummering

Skyteaktiviteten har vært viktig for avdelingen for å:

* Rekruttere nye medlemmer.
* Styrke skytterkompetansen til medlemmene, og spesielt de som er tjenestegjørende.

Deltagelsen i våre aktiviteter, spesielt stevner har vært større enn foregående år og det er gledelig.

Skyteaktiviteter med NROF Oslo oppfattes som relevant for de av våre medlemmer som er stadig tjenestegjørende.

#  Feltidrettsaktiviteter i avdelingen

### Feltidrettsaktiviteter

Følgende feltidrettsaktiviteter er gjennomført i 2020:

* Infanteriløp 19. september
	+ 4 av 6 deltagere fra Oslo
* Bykamp mot ROSIG som korrespondanse arrangement
	+ 22 deltagere, derav 14 fra Oslo
	+ Kannan ble i Oslo.
* NM Skogsløp med Pistolskyting 17. oktober
	+ Alternativ til avlyst NM Pistollangrenn
	+ 8 av 16 deltagere fra Oslo
* Deltagelse Mil NM Orientering på Kolsås 15. Oktober
	+ Andreas Hamre vant MIII
	+ 5 av totalt 29 deltagere fra Oslo

### Vinteraktiviteter i avdelingen

Avdelingen planla NM Pistollangrenn 28. mars på Lygna, men måtte avlyses pga Covid-19.

Ski- og Skiskyttermerket ble gjennomført som korrespondanse konkurranse (ikke ulikt Fränkels Kanna) i løpet av desember med 8 deltagere som alle tok begge merker.

### Marsjaktiviteter i avdelingen

Avdelingen har i perioden gjennomført Marsjmerkeprøven 30. mai i Sørkedalen med 7 av 12 deltagere fra egen avdeling.

### Annen fysisk fostring i avdelingen

Det ble arrangert Sprint Cup i pistolløp med 5 arrangementer i perioden mai til september der de 3 beste resultatene telte i sammendraget. Sprint cup består av 3,5 km løp med 30 skudd feltskyting, pistol. Hele 18 deltagere fikk tellende resultat. Det var til sammen 43 deltagelser i denne konkurransen.

### NROF-kruset

Det var 40 medlemmer som tilfredsstilte kravene til NROF kruset i 2020 hvorav 5 klarte kruset første gang.

### Forsvarets Medalje for Skyting

Denne medaljen ble innført i 2012 (båndstripe allerede 2007) med tilbakevirkende kraft, men det kan virke som den har blitt lite brukt så langt. Ny Forsvarsjef har revidert reglene pr 16. september 2020, slik at det skal bli mulig å oppnå medaljen allerede under førstegangstjeneste, og statuett/laurbærgren på medalje 12. gang etter medalje. Krever 2 merker, Skarpskyttermerket i sølv og enten NAIS medalje eller Dugleiksmerket alle valører.

For NROF Oslo jobber vi med opptelling/systematisering og har følgende foreløpige oppsummering:

* Medalje: 67
* 1. stjerne (3. gang etter medalje): 18
* 2. stjerne (6. gang etter medalje): 14
* 3. stjerne (9. gang etter medalje): 16
* Medalje med Laurbærgren: 12
* Totalt: 117 er kvalifisert

### Forsvarets Medalje for Feltsport

Også denne medaljen ble innført i 2012 (båndstripe allerede 2007) med tilbakevirkende kraft, men det kan virke som den har blitt lite brukt så langt. Ny Forsvarsjef har revidert reglene pr 16. september 2020, slik at det skal bli mulig å oppnå medaljen allerede under førstegangstjeneste, og statuett/laurbærgren på medalje 12. gang etter medalje. Krever 3 merker (Militære: Marsj, Ski, Infanteriløp, Feltidrett eller 5-kamp. Sivile: Idrettsmerket, Havhesten eller Skiskyttermerket) hvorav et må være militært.

For NROF Oslo jobbes det med opptelling/systematisering basert på publiserte resultater og NROF Krusskjema fra 2012 til nå og har følgende veldig foreløpige oppsummering:

* Medalje: 15
* 1. stjerne (3. gang etter medalje): 3
* 2. stjerne (6. gang etter medalje): 1
* 3. stjerne (9. gang etter medalje): 0
* Medalje med Laurbærgren: 4
* Totalt: 23 er kvalifisert

### Andre merker og målbare resultater

I 2020 har avdelingens medlemmer oppnådd en rekke merker både i skyting og idrett som oppsummeres som følger:





Forsvarsdepartementet's premie (1. gang / liten sølvpokal):

* Øystein Kaldhol
* Inge Thorsen
* Jan H Hansen
* Kjell Holestøl
* Albregt Moltumyr

Forsvarsministerens premie (18. gang / stor sølvpokal):

* + Arne Thorvaldsen
	+ Per Olav Kaldestad
	+ Halvor Rolf Ajer
	+ Jostein Løne

Tester fra grunnleggende og videregående skyterekker for pistol (P80) er gjennomført. Disse testene inneholder varierende skyting med sterk, svak og begge hender, samt trekk fra hylster. Tabell 15 er også kjent som test for befal og grenaderer for P80.



# Møteseksjon

### Arrangementer/Markeringer

Året har, som for de andre seksjonene, vært preget av Corona. 8. mai og 17. maiaktivitetene ble gjennomført, det samme gjaldt markeringen i Andtjernåsen. Igjen, p.g.a. smittevernreglene, var antallet som var til stede ved de forskjellige seremoniene begrenset.

Intensjonen var også å markere at det var 75 år siden 2 verdenskrig sluttet. Denne markeringen vil, hvis situasjonen tillater det, bli flyttet til 2021.

### 8 mai

Blomsternedleggelse på Kaptein Martin Linges grav - Vestre Gravlund.

Kransnedleggelse ved General Fleischers grav på Vår Frelsers Gravlund.

Assistanse ved bekransning av Oberst Birger Eriksens grav på Vår Frelsers Gravlund

Kransnedleggelse på minnestedene på Akershus Festning for Kompani Linge/Shetlandsgjengen, Skottlandsbrigaden, samt Polititroppene i Sverige ble i år p.g.a. Corona gjennomført i sin helhet av Forsvaret.

De planlagte samlingene i Oslo Militære Samfund 8 mai og Linge klubben den 17 mai måtte også avlyses. De vil bli tatt opp igjen når situasjonen tillater dette.

### Andtjernåsen

Pga Covid-19 ble det besluttet å ha en sterkt redusert seremoni uten innbudte gjester. Arrangementet ble likevel besøkt med totalt ca. 10 fremmøtte. Rittm. Pål W. Hammerstad sto for arrangementet og holdt en kort tale før bekransningen. Det bør bemerkes at været nok var ganske likt slik det var i 1945; lavt skydekke og snødrev.

Etter seremonien i Andtjernsåsen ble det tent lys ved de omkomnes graver på æreskirkegården på Vestre Gravlund.

### 17 mai

Tradisjonen tro nedla NROF-Oslo krans og holdt tale ved Retterstedet på Akershus Festning. H.M. Kongens Garde stilte æresvakt. Årets tale ble holdt av Rittmester Hammerstad.

### Oblt.Sven Lie ble bisatt i Ullern kirke den 30 juni 2020.

Oblt Sven Lie var formann i NROF-Oslo i perioden 1981-84 og 1989-91.

Han var også visepresident i NROF i ett år.

NROF-Oslo var representert med flagg og fane og stod bårevakt.

Major Thaulow holdt en tale hvor han takket Oblt. Lie for innsatsen for NROF og forsvarssaken.  Oblt. Lie ble 92 år gammel.

### Møter

NROF-Oslo i samarbeid med Forsvarets Høgskole hadde planlagt å avholde sitt årlige arrangement-det 22 i rekken på Akershus Festning den 2 november. Ca. 160 var påmeldt til selve møtet, og ca. 50 til middag. P.g.a. smittevernreglene måtte arrangementet, som var flyttet til Gamle Logen, avlyses på kort varsel.

Tittelen på seminaret var/er :

**AKTUELLE GEOPOLITISKE UTVIKLINGSTREKK - *NORDOMRÅDENE***

Bernt Balchen (1958) «Kom Nord med meg»

Seminaret ble besluttet utsatt til 14 januar 2021. Dersom dette ikke er gjennomførbart, vil arrangementet blir arrangert på et senere tidspunkt.

# Militærhistorisk Sælskab

Eksterne møter / arrangementer ble gjennomgående kansellert i år. Militærhistorisk Sælskab har søkt å få på plass foredrag i samarbeid med Asker og Bærum Forsvarsforum. Hver gang har dette blitt forhindret av gjeldende restriksjoner. NROF avd Oslo har dermed begrenset seg til å holde interesserte oppdatert på de mange spennende webinarer (digitale møtearenaer) som etter hvert er arrangert.

Tross pandemi og restriksjoner fra mars er følgende skjedd i 2020:

Militærhistorisk Sælskab var med-arrangør i samarbeid med Asker- og Bærum Forsvarsforum av følgende foredrag, før Covid-19-pandemien inntraff:

###  «I tjeneste for Norge» ved Odd Einar Nygård

Arrangementet fant sted på Bekkestua bibliotek 27 feb 2020. Odd Einar Nygård er en av Norges mest erfarne soldater og Telemark bataljons første sjefssersjant. Han er en av dem som har erfart hva det vil si å være i ildlinjen.  Han søkte svar på følgende i sitt foredrag

* Hva innebærer utenlandstjeneste på godt og vondt? Knapt noen har bredere erfaring og bedre forutsetninger for å gi et bilde av oppdragene.
* Hva betyr det i en krisesituasjon at vi har godt trente og erfarne soldater?
* Hva er betydningen av kameratskap og samhold til daglig og når det røyner på, og hvorfor er det viktig med tilgang til miljøet og likesinnete etter endt tjeneste?

Det var ca. 50 tilhørere på foredraget.

### b. Planlagte aktiviteter som ble avlyst

19. mars hadde Militærhistorisk Sælskab i samarbeid med Asker- og Bærum Forsvarsforum planlagt foredrag ved **Statsviter Asle Toje «Norge – hva nå?»**

###  c. Møter og andre engasjement

Militærhstorisk Sælskab har gjennom året deltatt i styremøter i Asker- og Bærum Forsvarsforum. Til å begynne med skjedde dette ved fysisk frammøte, deretter som digitale møter.

Militærhistorisk Sælskab har også i 2020 jobbet spesielt med temaet **Grini fangeleir** og bruken av **Grinimuseet** for opplæring av skoleungdom i samfunnsfag. Dette arbeidet har i all hovedsak blitt satt på vent etter utbruddet av pandemien.

Militærhistorisk Sælskab har også mottatt invitasjoner til aktiviteter fra FHS, OMS, Atlanterhavskomiteen og NUPI. Gjennomføringer og deltakelse har imidlertid blitt begrenset av Covid19.

# Andre aktiviteter

### Hedersløpet 2020

NROF avd. Oslo deltok i arrangementskomiteen i forbindelse med gjennomføringen av Hedersløpet i Oslo, lørdag den 12. september 2020.

Som følge av Covid-19-situasjonen, var Hedersløpet pålagt et visst antall restriksjoner, bl. a. ble det satt en øvre deltakergrense på inntil 200 deltakere. 80 deltakere fullførte 5 km løp. 82 deltakere fullførte 10 km løp. 36 deltakere fullførte 5 km marsj.

NROF avd. Oslo fikk ansvaret for å administrere frivillige funksjonærer i forbindelse med gjennomføringen. Disse utgjorde til sammen ca. 30 personer.

En stor takk til alle som deltok som funksjonærer.

Som følge av Covid-19-situasjonen ble det ikke arrangert noen form for after-run-party denne dagen. Været var imidlertid på vår side.

### Covid 19 pandemien

I forbindelse med utviklingen av pandemien, så valgte NROF avd. Oslo å være pro-aktiv, med tanke på å få registrert ressurspersoner som vil kunne avse tid og kapasitet til å bistå samfunnsfunksjonene ved eventuelle prekære behov.

Mange av våre medlemmer stilte umiddelbart etter vår anmodning om å møte opp.

### På hjul med veteraner

På hjul med veteraner 2020 ble i år ikke arrangert grunnet Covid 19.

## Takk for innsats og støtte.

Styret takker sine mange ildsjeler for omfattende innsats og personlig engasjement for å bringe avdelingen videre på linje med et forsvar som stadig er i forandring. NROF avd. Oslo takker øvrige forsvarsrelaterte foreninger og forbund for et produktivt og nyttig samarbeid. En spesiell takk til sekretariatet for profesjonell og tilstedeværende støtte og service.

Samtidig vil vi særskilt få takke alle ildsjelene som har stått på ekstra for forbundet i den vanskelige tiden med pandemien, hvor det har vært ekstra krevende å opprettholde aktivitet.

I starten på pandemien, var det mange av våre medlemmer som raskt meldte seg klare til innsats for samfunnet, dersom det skulle oppstå et særlig behov for ekstra kompetanse og kapasitet.

**En stor takk til dere for dette!**

Dette varmet særskilt og viser oss alle at svært mange av forbundets medlemmer er samfunns-bevisste, ansvarlige og engasjerte mennesker.

Dette er gode verdier for oss alle, når vi skal ta forbundet inn i fremtiden.